Bruxelles, den 14.9.2005

KOM(2005) 427 endelig

2005/0175 (CNS)

Forslag til

RÅDETS DIREKTIV

om ændring af direktiv 69/169 for så vidt angår midlertidige kvantitative restriktioner for indførsel i Finland af øl

(forelagt af Kommissionen)

BEGRUNDELSE

BAGGRUNDEN FOR FORSLAGET |

Begrundelse og formål Finland, som har fælles grænse med Rusland, hvor alkohol er meget billigere, har anmodet om at få forlænget de gældende restriktioner for indførsel af øl, der foretages af rejsende fra andre lande end medlemsstaterne, ud over den 1. januar 2006. Formålet med anmodningen er at afhjælpe visse afgiftsmæssige, økonomiske, sociale og sundhedsmæssige problemer samt problemer med hensyn til den offentlige orden. Kommissionen foreslår, at Finland bemyndiges til at anvende en kvantitativ restriktion på 16 liter for indførsel af øl foretaget af rejsende fra andre lande end medlemsstaterne med virkning senest den 1. januar 2006. Foranstaltningen skal bidrage til at løse de nuværende afgiftsmæssige og økonomiske problemer i Finland. Undtagelsen bør imidlertid kun gælde i et begrænset tidsrum, da det er hensigtsmæssigt: a) at sikre ensartede fællesskabsregler for at forhindre, at der ikke opstår konkurrencefordrejning på grund af forskellige lofter ved passage af de ydre grænser mellem Fællesskabet og tredjelande, samt b) at afvente resultatet at en samlet revision af de i Rådets direktiv 69/169/EØF fastsatte værdier og varemængder, der sandsynligvis vil medføre, at der fremsættes et forslag, der bl.a. vil være en permanent løsning på det finske problem. Undtagelsen udløber den 31. december 2006. |

Generel baggrund Finland blev i 2000 som en undtagelse bemyndiget til indtil den 31. december 2005 at begrænse den personlige indførsel af øl foretaget af rejsende fra andre lande end medlemsstaterne til ikke under 6 liter på grund af afgiftsmæssige, økonomiske, sociale og sundhedsmæssige problemer samt problemer med den offentlige orden. I realiteten anvendte Finland dog kun undtagelsen i begrænset omfang, idet man ved national lovgivning begrænsede importen af øl til ikke under 16 liter. I forbindelse med undtagelsen skulle Finland gradvis ophæve de eksisterende restriktioner på øl, der indføres til landets område fra andre medlemsstater på de betingelser, der er fastsat i Rådets direktiv 92/12/EØF om den generelle ordning for punktafgiftspligtige varer, om oplægning og omsætning heraf samt om kontrol hermed. |

Gældende bestemmelser på det område, som forslaget vedrører Rådets direktiv 69/169/EØF af 28. maj 1969 vedrører harmonisering af lovgivning om fritagelse for omsætningsafgifter og punktafgifter ved indførsel i den internationale rejsetrafik. Direktivet er blevet ændret flere gange siden dets vedtagelse i 1969 for at løse specifikke problemer i flere medlemsstater. |

Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

Forslaget drejer sig om forlængelse en eksisterende undtagelse, som kun vedrører Finland. |

Ekspertbistand |

Der har ikke været behov for ekspertbistand. |

Konsekvensanalyse Ikke relevant. |

FORSLAGETS RETLIGE ASPEKTER |

Resumé af forslaget Kommissionen foreslår, at Finland bemyndiges til at anvende en kvantitativ restriktion på 16 liter for indførsel af øl, der foretages af rejsende fra andre lande end medlemsstaterne med virkning senest den 1. januar 2006. Foranstaltningen skal bidrage til at løse de nuværende afgiftsmæssige og økonomiske problemer i Finland. Undtagelsen udløber den 31. december 2006. |

Retsgrundlag Artikel 93 |

Subsidiaritetsprincippet Ved Rådets direktiv 69/169/EØF fastsatte EU allerede harmoniserede bestemmelser for private rejsendes indførsel af varer og udøvede dermed sine beføjelser. Disse bestemmelser kan kun ændres ved en fællesskabsretsakt og ikke ved en afgørelse truffet af en medlemsstat. |

Proportionalitetsprincippet Forslaget er i overensstemmelse med proportionalitetsprincippet af følgende grund(e): |

Hvis den nuværende undtagelse ikke forlænges, vil den generelle grænse på 175 EUR, der er fastsat i artikel 1 i direktiv 69/169/EØF, finde anvendelse. Private rejsende ville derfor i praksis have ret til at indføre gennemsnitlig 200 liter øl fra tredjelande til Finland. Mellem Finland og nabotredjelandet, Rusland, er der stadig betydelige prisforskelle. Grænsehandlens negative virkninger på den økonomiske situation i den finske detailhandel forstærkes af tilstedeværelsen af afgiftsfri forretninger i de russiske grænseområder. Ud over de negative virkninger for detailforretningerne og for afgiftsprovenuet giver den øgende indførsel af øl også sociale og sundhedsmæssige problemer. De ovennævnte forhold må også sammenholdes med, at deri 2004 blev indført en betydelig afgiftslempelse på gennemsnitlig 33 %, og med Finlands særlige geografiske beliggenhed. Det er derfor hensigtsmæssigt at vedtage en midlertidig forlængelse af undtagelsen. |

Reguleringsmiddel |

Foreslået reguleringsmiddel: direktiv. |

Andre retsakter vil ikke være hensigtsmæssige af følgende grund(e): Et eksisterende direktiv kan kun ændres af et nyt direktiv. |

BUDGETMÆSSIGE KONSEKVENSER |

Forslaget har ingen negative konsekvenser for Fællesskabets budget. |

YDERLIGERE OPLYSNINGER |

Sammenligningstabel Medlemsstaterne meddeler Kommissionen de nationale bestemmelser til gennemførelse af direktivet samt en sammenligningstabel over de pågældende bestemmelser og dette direktiv. |

1. 2005/0175 (CNS)

Forslag til

RÅDETS DIREKTIV

om ændring af direktiv 69/169 for så vidt angår midlertidige kvantitative restriktioner for indførsel i Finland af øl

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg[3],

og

ud fra følgende betragtninger:

(1) Artikel 4 og 5 i Rådets direktiv 69/169/EØF af 28. maj 1969 om harmonisering af lovgivning om fritagelse for omsætningsafgifter og punktafgifter ved indførsel i den internationale rejsetrafik[4] fastsætter visse grænser for punktafgiftspligtige varer, som rejsende fra andre lande end medlemsstaterne medfører i deres personlige bagage, forudsat at indførslen ikke har erhvervsmæssig karakter.

(2) Ved direktiv 69/169/EØF, ændret ved direktiv 2000/47/EØF, bemyndiges Finland til at begrænse private rejsendes indførsel af øl til ikke under 6 liter pr. person på grund af de alvorlige økonomiske problemer for den finske detailhandel i grænseområderne samt et betydeligt afgiftsprovenutab, som den øgede indførsel af øl fra andre lande end medlemsstaterne har forårsaget. Finland har kun anvendt denne grænse i et begrænset omfang, idet indførslen af øl blev fastsat til højst 16 liter pr. person.

(3) Tiltrædelsen af nye medlemsstater har åbnet nye muligheder for rejsende fra en af medlemsstaterne, nemlig Estland, som ønsker at bringe øl til Finland. Finland har reageret på denne situation ved at nedsætte afgiften på alkoholholdige drikkevarer generelt med gennemsnitlig 33 %, hvilket er den mest betydelige ændring i 40 år.

(4) Nedsættelsen af alkoholafgiften har ikke blot medført et betydeligt afgiftsprovenutab, men har også skabt store problemer for landets alkoholpolitik og social- og sundhedspolitik. Der er desuden opstået problemer med hensyn til den offentlige orden og en stigning i alkoholrelateret kriminalitet.

(5) Finland har anmodet om en undtagelse fra artikel 4, stk. 1, i direktiv 69/169/EØF med henblik på at anvende en øvre grænse på ikke under 16 liter pr. person for indførsel af øl foretaget af rejsende fra andre lande end medlemsstaterne.

(6) Der bør tages hensyn til Finlands geografiske beliggenhed, de økonomiske vanskeligheder for den finske detailhandel i grænseregionerne og det betydelige afgiftsprovenutab, som den øgede indførsel af øl fra andre lande end medlemsstaterne forårsager.

(7) Af ovennævnte grunde og i lyset af de igangværende overvejelser om en samlet revision af direktiv 69/169/EØF er det hensigtsmæssigt at bemyndige Finland til at anvende undtagelsen i endnu et år indtil den 31. december 2006.

UDSTEDT FØLGENDE DIREKTIV:

Artikel 1

I direktiv 69/169/EØF affattes artikel 5, stk. 9, således:

"9. Uanset artikel 4, stk. 1, bemyndiges Finland til at anvende en kvantitativ begrænsning på ikke under 16 liter for indførsel af øl fra andre lande end medlemsstaterne indtil den 31. december 2006.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 2005. De meddeler straks Kommissionen teksten til disse bestemmelser samt en sammenligningstabel over de pågældende bestemmelser og dette direktiv.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning.De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste bestemmelser, som de vedtager på det af dette direktiv omfattede område.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] EFT L 133 af 4.6.1969, s. 6. Senest ændret ved direktiv 2000/47/EF (EUT L 193 af 29.7.2000, s. 73).